b'\n_START_ARTICLE_\nPotetgull\n_START_PARAGRAPH_\nPotetgull, potetl\xc3\xb8v, potetchips eller franske poteter,  er skiver av potet som er spr\xc3\xb8stekt i matolje._NEWLINE_Normalt brukes solsikkeolje til stekingen. Potetskivene blir s\xc3\xa5 gjerne saltet og krydret med for eksempel pepper eller paprika eller en kombinasjon av flere ingredienser. P\xc3\xa5 det norske markedet finnes flere potetgullprodusenter, blant annet S\xc3\xb8rlandschips, KiMs og Maarud. Til Maarud potetgull brukes blant annet potetsortene Bruse og Saturna. De vanligste potettypene brukt til potetgullproduksjon selges ikke i dagligvareforretninger._NEWLINE_Borgarting lagmannsrett bestemte i 2016 at Maarud ikke har enerett til navnet \xc2\xabpotetgull\xc2\xbb.\n_START_SECTION_\nOpprinnelse\n_START_PARAGRAPH_\nDet antas at den opprinnelige oppskriften p\xc3\xa5 potetgull ble laget 24. august 1853 av George Crum, en kokk ved Moon Lake Lodge i Saratoga Springs i den amerikanske staten New York. Crum var lei av en kunde \xe2\x80\x93 if\xc3\xb8lge noen kilder Cornelius Vanderbilt \xe2\x80\x93 som stadig klaget p\xc3\xa5 de stekte potetene fordi de var for tykke og fuktige. Crum bestemte seg for \xc3\xa5 kutte potetskivene s\xc3\xa5 tynne at de ikke kunne spises med gaffel. Til hans overraskelse var kunden ekstatisk for potetgullet. De ble et fast innslag p\xc3\xa5 restaurantens meny under navnet Saratoga Chips. Retten ble raskt popul\xc3\xa6r over hele New England. If\xc3\xb8lge andre kilder (boken Hva veide Elvis da han d\xc3\xb8de) ble potetgullet oppfunnet i Louisiana i 1853._NEWLINE_I Norge ble det f\xc3\xb8rste potetgullet produsert i 1936 av Thomas Stang som eide Maarud g\xc3\xa5rd. Potetgull ble tidligere brukt som garnityr til middagsretter mens produktet i dag f\xc3\xb8rst og fremst betraktes som et snacksprodukt.\n_START_SECTION_\nVaremerkebeskyttelse\n_START_PARAGRAPH_\nI 2010 ble ordet potetgull registrert som varemerke av Estrella Maarud Brands AB. I tillegg til ordet potetgull, ble ogs\xc3\xa5 figurmerker med ordene Maarud Potetgull og Maarud Nils Potetgull registrert hos Patentstyret. Varemerkebeskyttelsen ble i ettertid utfordret rettslig av KiMs Norge, og i 2015 ble registreringen opphevet av Oslo tingrett fordi varemerket ble regnet som degenerert. Maarud anket dommen, men anken ble avvist av Borgarting lagmannsrett, samtidig som Maarud ble d\xc3\xb8mt til \xc3\xa5 betale alle saksomkostninger. Maarud anket dommen, men anken ble avvist av H\xc3\xb8yesterett.'